
Svrha vjeronaučne nastave trećega godišta
	Svrha katoličkoga vjeronauka trećega vjeronaučnoga godišta jest da učenici, primjereno ovoj dobi, svestrano razviju svoje psihofizičke, duhovne i moralne sposobnosti, osobito za život u zajednici i zajedništvu, kao primatelji i darovatelji vrednota. Oni upoznaju da Bog želi zajedništvo s ljudima i da im je u Isusu Kristu na poseban način blizak, da im se u Euharistiji daruje te da ih poziva na osobni napor darivanja i izgradnje zajedništva. Euharistiju ili svetu pričest, za koju se pripremaju, otkrivaju i upoznaju kao izvor i vrhunac kršćanskoga života, zajedništava među vjernicima i zajedništva cijele Crkve.

Opći ciljevi vjeronaučne nastave trećega godišta
- Otkriti Boga koji poziva na osobni susret s njime i na zajednički život u Crkvi, zajednici Isusovih vjernika
- Upoznati i doživjeti snagu zajedništva u Crkvi i u sakramentu euharistije
- Upoznati i osjetiti Božju blizinu i naklonost, praštanje i ljubav u događajima Staroga zavjeta i u Isusovoj poruci
- Otkriti i prihvatiti Isusa koji je put, istina i život i koji svojim vjernima daje za hranu kruh života
- Otkriti i doživjeti snagu Božjega djelovanja i izbavljenja Božjega naroda u Starom zavjetu i Isusova poziva na nasljedovanje u Novom zavjetu
- Uvidjeti i prihvatiti da se Bog brine za svoj narod, da ga čuva i izbavlja, hrani i vodi kroz kušnje života, da ga opominje i poučava i vodi na putu života
- Otkriti i upoznati da nam Isus uvijek iskazuje osobitu brigu i ljubav, da nam oprašta grijehe snagom svoje otkupiteljske žrtve na križu i da nas poziva na obraćenje, pomirenje i uvijek novi početak
- Upoznati, doživjeti i iskusiti Isusovu blizinu i ljubav u sakramentima pokore i euharistije
- Otvoriti se za Božju poruku praštanja i ljubavi prema svim ljudima, učiti i vježbati zajednički i složni život u obitelji, u zajednici vjernika i u školi, međusobno si praštati i pomagati te živjeti od euharistijskoga Isusa

Sadržaj aktivnosti
	Analiza biblijskih tekstova putem koje se oblikuje i prihvaća istina da je Bog naš dobri Otac koji rado prašta. Govor o kruhu i razvijanje osjećaja za zahvalnost, darivanje i djela milosrđa. Upoznavanje Božje brigu za izabrani narod gledanjem filma i analizom biblijskih tekstova. Usvajanje osnovnih pojmova vezanih uz grijeh i praštanje.
Priprema za sakramente pokore i euharistije u suradnji sa svećenikom i župnom zajednicom.
Upoznavanje najvažnijih kršćanskih blagdana .
Osobna ili zajednička molitva na svakom vjeronaučnom susretu s naglaskom na zahvaljivanju.

